B52 หุ้นสี่โบสถ์
เห็นชื่อหุ้น B52 แว๊บแรก! คิดเลยเถิดไปว่าเป็นหุ้นไบโอดีเซล ที่ไหนได้คือหุ้นบริษัท ดิจิตอลเทค แพลนเน็ต จำกัด (มหาชน) หรือ DIGI ที่เปลี่ยนชื่อเป็นบริษัท บี-52 แคปปิตอล จำกัด (มหาชน) หรือ B52 แต่ชื่อใหม่จะมีอะไรดีขึ้นกว่าเก่าหรือไม่..หรือแค่ “เหล้าเก่าในขวดใหม่” ก็เท่านั้น..!?
16 พ.ค. 2562

สำนักข่าวรัชดา
เห็นชื่อหุ้น B52 แว๊บแรก! คิดเลยเถิดไปว่าเป็นหุ้นไบโอดีเซล ที่ไหนได้คือหุ้นบริษัท ดิจิตอลเทค แพลนเน็ต จำกัด (มหาชน) หรือ DIGI ที่เปลี่ยนชื่อเป็นบริษัท บี-52 แคปปิตอล จำกัด (มหาชน) หรือ B52 แต่ชื่อใหม่จะมีอะไรดีขึ้นกว่าเก่าหรือไม่..หรือแค่ “เหล้าเก่าในขวดใหม่” ก็เท่านั้น..!?
ไม่ใช่เรื่องแปลกที่ผ่านมาหุ้น B52 ไม่ต่างอะไรกับสวนสาธารณะ ที่นักลงทุนน้อยใหญ่แวะเวียนเข้า ๆ ออก ๆ หุ้นตัวนี้อย่างไม่ขาดสาย..!! เปลี่ยนชื่อมาแล้ว 4 ครั้ง.!
เริ่มจาก 21 ธ.ค.2521 ภายใต้ชื่อบริษัท บางกอก ไนล่อน จำกัด (มหาชน) หรือ BNC ทำธุรกิจผลิตและจำหน่ายถุงเท้าทั้งในและต่างประเทศ แต่เจอวิกฤติต้มยำกุ้งปี 2540 ทำให้ BNC มีปัญหาการเงินธุรกิจจึงหยุดชะงักไป.!
ต่อมาช่วงปลายปี 2556 มีกลุ่มทุนใหม่ชื่อ “ปรเมษฐ์ รังรองธานินทร์” เข้ามาทำเทนเดอร์ และเปลี่ยนใหม่เป็นบริษัท แอสเซท ไบร์ท จำกัด (มหาชน) หรือ ABC หันมาทำ “ธุรกิจพาณิชย์อิเลคทรอนิกส์” แทน..!? แต่ธุรกิจเติบโตโป่งพองและราคาหุ้นถูกปั่นขึ้นไปสูงลิ่วได้ไม่นาน..ก็เริ่มเข้าสู่วัฏจักรขาลงอย่างรวดเร็ว
ราคาหุ้น ABC รูดลงอย่างหนัก..!! ปรากฎการณ์ “หมาตายเห็บกระโดด” จึงเกิดขึ้นมาอย่างต่อเนื่อง ผลประกอบการแย่ลงอย่างหนัก..รายได้เฉลี่ยไม่ถึง 60-70 ล้านบาท แต่ว่าขาดทุนระดับ 100-150 ล้านบาท
มาถึง 12 ก.ค. 2560 หุ้น ABC ถูกเปลี่ยนชื่อใหม่เป็นบริษัท ดิจิตอลเทค แพลนเน็ต จำกัด(มหาชน) หรือ DIGI มีผล พร้อมรวบราคาพาร์ใหม่จากเดิม 0.10 บาท เป็นพาร์ 0.50 บาท ทำให้ผู้ถือหุ้นปวดหัวกันยกใหญ่..!?
แต่ทว่า DIGI จาก “เดิมขาดทุนอย่างไร” เปลี่ยนชื่อใหม่ “ยิ่งขาดทุนหนักขึ้นไปอีก” โดยงบปี 2560 มีรายได้ 85.59 ล้านบาท ขาดทุนสุทธิ 170 ล้านบาท ปี 2561 มีรายได้ 844.85 ล้านบาท ขาดทุนสุทธิ 319.36 ล้านบาท
ที่หนักกว่านั้น..หาธุรกิจหลักที่ไม่ได้ซะที แม้พยายามเติบโตทางลัด ด้วยการซื้อกิจการเข้ามาเติมหลายทาง เช่นธุรกิจ E-Payment และ E-Commerce ด้วยเป้าเป็นผู้นำด้าน Digital Online ในไทยที่เชื่อมั่นว่าตลาดเติบโตปีละ 40%
พ่วงด้วยทำธุรกิจคู่ขนาน เช่นโรงพยาบาลสัตว์และโครงการคอนโดมิเนียม อาทิ โครงการคอนโดมิเนียม ABOVE Sukhumvit 39 ที่เปิดตัวไปแล้ว เมื่อปลายปี 2559 แต่ DIGI ยังหนีไม่พ้นวิบากกรรมขาดทุน..!!
ล่าสุด 15 พ.ค. ที่ผ่านมา หุ้น DIGI เปลี่ยนชื่ออีกครั้งเป็น บริษัท บี-52 แคปปิตอล จำกัด (มหาชน) หรือ B52 ภายใต้ผู้ถือหุ้นใหญ่รายใหม่ชื่อ “จิรวุฒิ คุวานันท์” จะทำให้ B52 ฟื้นตัวหรืออย่างน้อยไม่ให้แย่ไปกว่านี้อีก..ได้หรือไม่..!
ทว่าช่วง 6 ปี 4 ชื่อ..!! มันทำให้นึกถึงคำว่า “ชายสามโบสถ์” ขึ้นมาทันที..!!
อ้าว “หุ้นสี่โบสถ์” อย่าง B52 จะน่าคบได้ไหมน๊า..!!??
…อิ อิ อิ…